लगातार हो रही भारी बारिश से मुंबई अस्त-व्यस्त हो गया है. मुंबई से सटे नालासोपारा में घंटों से फंसे लोगों को एनडीआरएफ़ की टीम ने बोट के ज़रिए रेस्क्यू किया है. लगातार बारिश से जगह-जगह रेलवे ट्रैक पर पानी भर गया है, जिससे ट्रेनों की आवाजाही ठप है. लंबी दूरी की आठ ट्रेनें आज रद्द कर दी गई हैं. कई ट्रेनों का रूट डायवर्ट किया गया है. नालासोपारा और वसई में लोकल भी ठप है. मुंबई से सटे पालघर ज़िले में हाइवे पर चोरोटी पुल के पास सड़क हादसे में दो लोगों की मौत हो गई है. हादसे में 4 लोग जख़्मी भी हैं. तेज़ रफ़्तार से आज रही कार पुल से नीचे गिर गई थी. कार में सवार लोग वापी से नालासोपारा आ रहे थे.